tartuNLP/wikipedia-smugri-20251201 huggingface dataset:
Tungningin kuningaskunta

Tungningin kuningaskunta () oli Han-kiinalaisten ensimmäinen Taiwania vuosina 1661–1683 hallinnut hallitus. Hallinnon perusti Koxinga, jonka isä oli entinen merirosvo. Hallinto kannatti Ming-dynastiaa ja sen tavoitteena oli käyttää Taiwania tukikohtana koko manner-Kiinan valtaamisessa takaisin Ming-dynastian haltuun. Hallinnosta käytetään toisinaan myös nimityksiä Zhengin kuningaskunta ja Yanpingin kuningaskunta. 
Vuonna 1661 Koxinga teki maihinnousun Luerhmeniin, Taiwaniin. Alle vuodessa hän otti haltuunsa Fort Zeelandian ja teki rauhan aluetta hallinneen ruotsalaissyntyisen, Hollantia edustaneen kuvernöörin Frederick Coyettin kanssa. Hollantilaiset antautuivat ja jättivät Koxingan haltuun linnoituksen kaikkine varusteineen, mukaan lukien Hollannin Itä-Intian kauppakomppanian omaisuus. Tapaus päätti Hollannin 38 vuotta kestäneen vallan Taiwanissa.
Koxinga ryhtyi rakentamaan Tawanista vankkaa tukikohtaa Ming-dynastian kannattajille. Hän kuoli malariaan vuonna 1662, 39-vuotiaana. Taiwan siirtyi hänen poikansa Zheng Jingin haltuun. Seuraavien 19 vuoden ajan Zheng Jing pyrki vahvistamaan Taiwanin sotilasjoukkoja. Hän piti tiiviisti yhteyttä Qing-dynastian Kangxi-keisarin lähettiläiden kanssa.
Tungningin kuningaskunta hallitsi vain kahden vuosikymmenen ajan, mutta sen symbolinen arvo on merkittävä, johtuen Taiwanin nykyisestä poliittisesta asemasta. Kärsittyään tappion Kiinan sisällissodassa vuonna 1949 Guomindangin johtama Kiinan tasavalta vetäytyi Taiwaniin ja jätti manner-Kiinan kommunistisen puolueen haltuun. Seuraavien vuosikymmenten ajan Guomindang pyrki palauttamaan manner-Kiinan haltuunsa perustamalla pitkin Kiinan rannikon saarille tukikohtia, aivan kuten Koxinga oli tehnyt. Guomindang on sittemmin demokratisoitunut, eikä sen ainoana tavoitteena ole enää manner-Kiinan takaisinvaltaus, mutta siitä huolimatta tilanne muistuttaa huomattavasti Qing-dynastian ja Koxingan välistä kamppailua.
Shūeisha

Shūeisha () on suuri japanilainen julkaisuyhtiö, jonka päätoimisto sijaitsee Tokiossa. 
Shūeishan julkaisemia lehtiä ovat muun muassa "Weekly Shōnen Jump", "Weekly Young Jump", "Non-no", "Ribon" ja "Ultra Jump". Shūeisha omistaa yhdessä Shōgakukanin ja Hakusenshan kanssa Viz Media -yhtiön, joka julkaisee molempien yhtiöiden mangaa Yhdysvalloissa.
Historia.
Shūeisha perustettiin vuonna 1925 Shōgakukan-yhtiön viihdeosastoksi. Seuraavana vuonna Shūeisha erosi omaksi itsenäiseksi yhtiökseen.
"Shonen Jump+" on yhtiön vuonna 2014 aloitettama verkossa toimiva alusta, joka myy sähkökirjana mangaa ja digitaalista versiota "Weekly Shōnen Jump" -lehdestä.
Shueisha Games on vuonna 2022 perustettu videopeleihin keskittyvä tytäryhtiö.
Britannia Points Halt

Britannia Points Halt oli liikennepaikka kapearaiteisella Romney, Hythe and Dymchurch Railwayllä Kentin kreivikunnassa Englannissa. Liikennepaikka sijaitsi lyhyen matkaa Dungenessin rautatieasemalta pohjoiseen.
Alun perin liikennepaikka perustettiin liikenteenohjauksellisista syistä: mikäli tarvetta olisi, voitaisiin liikennepaikka miehittää junien peräkkäin kulun nopeuttamiseksi, sillä miehitettyjen paikkojen välisellä raideosuudella saa olla kerrallaan vain yksi juna.
Britannia Points Halt sijaitsi paikassa, jossa alkuperäisen kaksiraiteisen Dungenessiin johtavan radan pääraiteet alkoivat erota toisistaan muodostaakseen paluusilmukan. Liikennepaikka lakkautettiin käytön puutteessa oletettavasti 1930-luvulla, koska liikenne oli harvoin tarpeeksi tiheää aseman miehittämiseksi.
Toisen maailmansodan jälkeen vuonna 1946 New Romneystä Dungenessiin johtava rata muutettiin yksiraiteiseksi, ja paikalle asennettiin vaihde. Vaihde on aukiajettava: sen ohjauskielet pysyvät pääteasennossa jousivoimalla, mutta samalla mahdollistaa sen että juna voi ylittää vaihteen ns. väärästä suunnasta ilman, että vaihdetta tarvitsee kääntää.
Liikennepaikan nimi oli peräisin läheisestä pubista. Alkuperäinen pubi on purettu, mutta Dungenessin aseman lähellä toimii uusi samanniminen pubi.
Nykyisin liikennepaikkaa käytetään ainoastaan tiheän junaliikenteen aikana, jolloin yksiraiteiselta radalta silmukkaan tulevan junan kuljettaja ojentaa silmukasta lähdössä olevan junan kuljettajalle luvan (), joka oikeuttaa tämän ajamaan seuraavalle rautatieasemalle.
Lantmannaskolan i Östra Nyland

Lantmannaskolan i Östra Nyland oli 3. marraskuuta 1913 perustettu maamieskoulu, joka toimi Lapinjärvellä, Brofokdaksen kruununvirkatiloissa. Koulun ensimmäinen johtaja oli paikallinen agronomi G.L. Rosenqvist. Oppilaita oli ensimmäisenä lukuvuonna 32, joista 21 Lapinjärveltä, 4 Liljendalista, 3 Ruotsinpyhtäältä, 1 Porvoosta, Pernajasta, Raaseporista sekä Ahvenanmaalta. Oppilaat olivat miehiä, mutta naisille järjestettiin kursseja mm. karjanhoitoon ja kotitaloudenhoitoon. Opetus oli lähinnä käytännönpohjaista. Oppilasmäärän laskusta johtuen Lantmannasskolan lopetettiin toukokuussa 1957 (viimeiset todistuksen saaneet oppilaat).
Kruunun entisen virkatalon lisäksi maamieskoulu toimi suuressa vihreässä puutalossa sen itäpuolella, joka nykyään on Lapinjärven kunnan kirjaston pääkirjasto, jonka länsiulkoseinällä on muistolaatta maamieskoulusta 1913-1957. Kruunun talon lähellä on muistokivi Lapinjärven reserviläisten jatkosotaan lähdön muistoksi.
Javier del Pino González

Javier del Pino González (s. 10. heinäkuuta 1980 Madrid, Espanja) on espanjalainen jalkapalloilija. Hän on pelipaikaltaan hyökkääjä.
Ura.
Del Pino on Atlético Madridin junioriakatemian kasvatteja. Hän pelasi Atléticon edustusjoukkueessa kuitenkin vain yhden ottelun kaudella 2001–2002, jolloin joukkue pelasi Espanjan toiseksi korkeimmalla sarjatasolla.
Seuraavat kolme kautta, 2002–2005, Del Pino pelasi Xerezin riveissä, kunnes hän siirtyi samalla sarjatasolla pelanneeseen Numanciaan. Kaudeksi 2008–2009 Numancia nousi Espanjan pääsarjaan ja Del Pino pelasi ensimmäisen ottelunsa pääsarjassa avauskierroksella kotiottelussa FC Barcelonaa vastaan, 31. elokuuta 2008.
Wilhelm-Ferdinand Galland

Wilhelm-Ferdinand "Wutz" Galland (23. lokakuuta 1914 Bochum – 17. elokuuta 1943) oli saksalainen lentäjä-ässä II maailmansodassa. Hän saavutti 55 ilmavoittoa 186 taistelutehtävässä. Gallandin pudotussuhde oli 4.09. Hän ansaitsi ilmavoitoistaan rautaristin ritariristin ja I ja II luokan rautaristit. Galland sai surmansa 17. elokuuta 1943 ilmataistelussa brittien B-14-pommikoneita ja P-47-hävittäjiä vastaan. Gallandin ampui alas Walker "Bud" Mahurin 56. hävittäjämuodostelmasta. 
Wilhelm Gallandin isoveli oli kuuluisa lentäjä-ässä Adolf Galland. Myös Wilhelmin kaksi muuta veljeä, Fritz Galland ja Paul Galland, olivat hävittäjälentäjiä. Paul Galland kaatui 31. lokakuuta 1942.
Juustilanjoki

Juustilanjoki (, Venäjän puolella vuodesta 1948 ) on Venäjällä Viipurin piirissä virtaava 18 kilometriä pitkä joki, joka muodostaa Juustilanjoen vesistöalueen 38 kilometriä pitkästä pääuomasta sen alajuoksun osuuden. Pääuoma ylittää Venäjän vastaisen rajan Mustajokena, joka yhdyttyään Soskuanjokeen muuttuu Juustilanjoeksi.
Yleistä.
Juustilanjoen vesistön latvahaaroja ovat Soskuanjoki, Mustajoki ja Kärkjärvestä virtaava Kärksillanoja. Saimaan kanava on rakennettu osittain Soskuanjoen uoman tienoille. Joki toimii kanavan ylivuotovesien purkujokena ja alittaa vanhan kanavan (Kansolan kulvertti) ja uuden kanavan niiden itäpuolelta länsipuolelle. Valtatien 13 Soskuanjoki alittaa Nuijamaalla rajavyöhykkeellä yli 90 metriä pitkässä, halkaisijaltaan 7,5 metrin suuruisessa rummussa.
Soskuanjoki ja Mustajoki yhdistyvät noin kolme kilometriä Venäjän puolella. Juustilanjoki virtaa lähellä Saimaan kanavaa sen länsipuolella ja laskee Juustilanselkään kanavan alimman sulun vieressä Juustilassa. Juustilanselästä on vesiyhteys edelleen Saimaan kanavaa pitkin Viipurinlahden Suomenvedenpohjaan. Juustilanselän eli Juustilanjärven ja Suomenvedenpohjan välillä oli vuosina 1856–1932 vanhan kanavan alin sulku, Lavolan sulku, jonka korkeus oli 0,6 metriä. Se korvattiin avokanavalla kanavan toisen rakentamisen yhteydessä vuonna 1932, jonka jälkeen Juustilanselän pinta on ollut merenpinnan tasolla. 
Historiaa.
Juustilanjoki alkaa vanhoissa karjalaisissa peruskartoissa Karhulan kylässä, kun pohjoisesta tuleva Soskuanjoki ja luoteesta tuleva Mustajoki yhtyvät. On kuitenkin samaan mittakaavaan tehtyjä karttoja, jossa Juustilanjoen yläjuoksun nimeksi on kirjoitettu Soskuanjoki. Tällöin Juustilanjoki alkaakin etelämpänä Jyrkilän kylässä, josta on lyhyt kanava tai oja Rättijärveen. Juustilanjoki laskee kuitenkin kaikissa kartoissa Juustilanselkään Juustilassa.
Juustilanjoen vesistö.
Joen vesistöalue ulottuu Suomessa Lappeenrannan ja Venäjällä Viipurin piirin alueelle. Valuma-alueesta on Suomen puolella 178 neliökilometriä ja Venäjän puolella 118 neliökilometriä. Suomen puolisen osan järvisyys on 7,2 % . Vesistön suurin järvi on Nuijamaanjärvi. Saimaan kanava kulkee suurimmaksi osaksi Juustilanjoen vesistön alueella.
Ristiinan vaakuna

Ristiinan kunnanvaakuna oli Ristiinan kunnan tunnus. Se on saanut aiheensa alueen erämaista ja kunnan alueella sijainneen Brahenlinnan linnakartanon perustajasta Pietari Brahesta. Vaakunan jalkajousi viittaa Savon vanhimpiin asutusalueisiin kuuluvan kunnan vanhoihin erämaihin. Alakentän siivet ovat puolestaan peräisin Brahe–suvun vaakunasta.
Vaakunan on suunnitellut Carolus Lindberg, ja se vahvistettiin käyttöön 21. syyskuuta 1951. Vaakunan selitys on ”kilpi musta-kultakatkoinen, siinä pystyssä vuorovärinen jalkajousi, jonka jänne ja nuolen kärki ovat hopeaa; saatteena alakentässä jousen varren kummallakin puolella musta siipi”. 
Vaakuna jäi epäviralliseksi kotiseutuvaakunaksi 2013, kun Ristiina liittyi Suomenniemen kanssa Mikkelin kaupunkiin.
BMW K 1200 R

BMW K 1200 R tai BMW K1200R on BMW:n valmistama nakupyörä-tyylinen moottoripyörämalli, jonka nelisylinterinen rivimoottori on mallista K 1200 S neljä hevosvoimaa tehottomampi versio. Malli tuli markkinoille vuonna 2006, jolloin se oli tehokkain nakupyörämallinen moottoripyörä. Sen moottori kehittää 163 hv ja 127 Nm. Vuonna 2009 mallista tuli uusi versio K 1300 R. Mallista on myös varttikatteella varustettu malli K 1200 R Sport.
K 1200 R:n jarrut olivat teknisesti hienoimmasta päästä moottoripyörissä mallin tullessa markkinoille. Siinä on ABS, jarrutehostin ja dynaaminen jarrutehon jako, joka jakaa jarrutuksen tehon etu- ja takajarruille. Jarrujärjestelmää on tosin moitittu, sillä siinä on pieni viive joka ei herätä kuljettajassa luottamusta. Pyörä pysähtyy sadan kilometrin tuntinopeudesta vajaassa 37 metrissä.
Mallissa on edessä Duolever-jousitus, jossa etupyörä liikkuu ylös ja alas kahden pitkittäisen vivun varassa. Etujousituksen pituus on 115 mm. Etuhaarukka on alumiinivalua, joka on kiinnitetty vipuihin pallonivelin. Duolever estää keulan painumista kovissa jarrutuksissa. Malliin saa myös lisävarusteena ESA (Electronic Suspension Adjustment) jousituksen, jolla voi säätää jousitusta sähköisesti myös ajon aikana. Takana pyörässä on monovaimennin, jonka jousituspituus on 148 mm. Takahaarukka on yksipuolinen ja sisältää kardaaniakselin.
Tridacna mbalavuana

Tridacna mbalavuana eli "Tridacna tevoroa" on harvinainen jättiläissimpukkalaji. Sitä on tavattu luonnossa vain Fidžin ja Tongan lähivesillä Tyynenmeren länsiosassa.
Ulkonäkö ja koko.
"Tridacna mbalavuana" muistuttaa "Tridacna derasa"-sukulaistaan, mutta sen kuori on ohuempi ja teräväreunaisempi. Yleisin väri on harmaanruskea, ja vaipassa on usein joitkin vaaleita laikkuja.
Suurimmat tavatut yksilöt ovat olleet halkaisijaltaan puolimetrisiä.
Levinneisyys ja elinympäristö.
"Tridacna mbalavuana" -lajia on tavattu vain Tongaa ja Fidžin Lau-saariryhmää ympäröiviltä uloimmilta koralliriutoilta. Se elää syvemmällä kuin useimmat jättiläissimpukat, jopa 33 metrin syvyydessä.
Lasitiili

Lasitiili on talon sisustuksessa tai jopa pieninä osina rakenteissa käytettävää lasista neliötiiltä. Lasitiiliä on eri värisiä, ja niissä voi olla monenlaisia kuvioita. Lasitiilet sopivat mm. suihkutilan tai muun tilan eristämiseen siten, että tilaan tulee kuitenkin valoa tiilien läpi. Valon tuleminen ja osittainen läpi näkyminen tekevät lasitiilestä hyvinkin suositun sisustuselementin. Lasitiiltä myydään hyvin varustetuista rautakaupoista.
Historia.
Lasitiilen historia ulottuu 1800-luvun lopulle, ja siitä tuli tärkeä elementti arkkitehtuurissa siirryttäessä 1900-luvun alun modernismiin. Tämän ajan esimerkkejä ovat arkkitehti Pierre Chareaun vuosina 1928–1932 rakennettu Maison de Verre Pariisissa sekä arkkitehti Giuseppe Terragnin vuosina 1932–1936 rakennettu Casa del Fascio Comossa.
HMS Collingwood (1908)

HMS Collingwood oli Britannian kuninkaallisen laivaston St. Vincent-luokan taistelulaiva.
Valmistus.
Alus tilattiin Devonportin telakalta, missä köli laskettiin 3. helmikuuta 1907. Alus laskettiin vesille 7. marraskuuta 1908 ja otettiin palvelukseen huhtikuussa 1910. 
Palvelus.
Palvelukseen otettaessa alus liitettiin Kotilaivastoon. Helmikuussa 1911 "Collingwood" ajoi Ferrolin edustalla karille, jota ei ollut merkitty merikarttaan. Aluksesta tehtiin 1. taistelulaivaviirikön lippulaiva kesäkuussa 1912.
Ensimmäisen maailmansodan alkaessa alus siirrettiin elokuussa 1914 Suureen laivastoon (). Se otti 1916 osaa Skagerrakin taisteluun. Taistelussa aluksella palveli aliluutnanttina prinssi Albert (myöhemmin kuninkaana Yrjö VI). Vuonna 1916 alus siirrettiin 4. taistelulaivaviirikköön.
Rauhan teon jälkeen alus siirrettiin Devonportissa reserviin. Se oli tykistön koululaivana. Alus myytiin romutettavaksi 12. joulukuuta 1922.
Sawdust

Sawdust on yhdysvaltalaisen The Killers -yhtyeen vuonna 2007 julkaistu kokoelma-albumi.
Albumi nousi Isossa-Britanniassa albumilistan seitsemännelle sijalle. Yhdysvalloissa se debytoi Billboard 200 -listan sijalla 12.
HMS Vanguard (1909)

HMS Vanguard oli Britannian kuninkaallisen laivaston St. Vincent-luokan taistelulaiva.
Valmistus.
Alus tilattiin Vickersin telakalta, missä köli laskettiin 2. huhtikuuta 1908. Alus laskettiin vesille 22. helmikuuta 1909 ja otettiin palvelukseen 1. maaliskuuta 1910. 
Palvelus.
Palvelukseen otettaessa alus liitettiin Kotilaivastoon. Ensimmäisen maailmansodan syttyessä "Vanguard" siirrettiin 1. taistelulaivaviirikköön Suureen laivastoon (Grand Fleet). Se otti 1916 osaa Skagerrakin taisteluun, minkä jälkeen se siirrettiin 4. taistelulaivaviirikköön. Alus ei kärsinyt vaurioita taistelussa.
Aluksella tapahtui räjähdys juuri ennen puoltayötä 9. heinäkuuta 1917 Scapa Flow'n laivastotukikohdassa. Alus upposi välittömästi ja vei mukanaan oletettavasti 843 miestä ainoastaan kahden pelastuessa. Onnettomuuspaikka on nykyisin suojeltu muistomerkki.
Korallien vaaleneminen

Korallien vaaleneminen tai "korallien haalistuminen" on tapahtuma, jossa kivikorallit menettävät värinsä, joko siksi että niissä elävät symbioottiset yksisoluiset zooksantellilevät lähtevät korallista tai ainakin levät menettävät pigmenttinsä.
Levien kärsiessä ja kadotessa korallieläin menettää ravinnonlähteensä ja kärsii, ja vaalenemisen jatkuessa pitempään koralli voi kuolla kokonaan. Lyhytaikaisestakin vaalenemisesta toipuminen voi viedä vuosia.
Vaalenemisen syyt.
Vaaleneminen johtuu korallieläimen kokemasta stressistä, jota voivat aiheuttaa monet tekijät:
Laajoja, äkillisiä vaalenemisia on havaittu hurrikaanien sateiden aiheuttamien suolapitoisuuden vaihteluiden sekä El Niñon aiheuttamien lämpimyysjaksojen yhteydessä. Ilmaston lämpeneminen aiheuttaa paitsi veden lämpenemistä, myös vedenpinnan nousua, mikä johtaa valaistuksen vähenemiseen koralliriutoilla. Vaalenemisen aiheuttaa jo 1–2 asteen lämpötilannousu.
Laajoja vaalenemisia on havaittu vuosina 1997, 2010 ja 2015. Vuonna 2017 arvioitiin että 29 prosenttia Ison Valliriutan koralleista oli tuhoutunut.
Riuttoja muodostavien kivikorallien lisäksi vaalenemista esiintyy kaikilla eläimillä, joilla on näitä symbioottisia leviä: pehmytkoralleilla, jättiläissimpukoilla ja merivuokoilla.
Oikukkaat sydämet

Oikukkaat sydämet () on vuonna 1999 valmistunut, Warren Adlerin samannimiseen romaaniin perustuva romanttinen draamaelokuva. Elokuvan ohjasi Sydney Pollack, ja pääosissa ovat Harrison Ford ja Kristin Scott Thomas.
Juoni.
Washington D. C.:ssä toimiva poliisi Dutch Van Den Broekin (Ford) ja New Hampshireä edustavan kongressiedustajan vaimo (Scott Thomas) saavat selville, että heidän puolisonsa olivat Miamiin suuntautuneella onnettomuuslennolla, istuivat vierekkäin eivätkä kumpikaan sillä työmatkalla, jolla sanoivat olevansa. Poliisimies haluaa selvittää asian, mutta poliitikon leski suhtautuu asiaan aluksi vastahakoisesti ymmärrettyään, että heidän puolisoillaan oli ollut suhde. Vähitellen leskeytyneet lähentyvät surunsa yhdistäminä.
Vastaanotto.
"Oikukkaat sydämet" ei menestynyt kovin hyvin kriitikoiden arvioissa eikä lippukassalla, mutta toi kuitenkin 64 miljoonan dollarin tuotantobudjetin kattaneet 74 miljoonan tuotot. Elokuvakriitikko Roger Ebertin mielestä tarinan kiinnostavampi hahmo olisi republikaanisen kongressiedustajan leskivaimo päähenkilönä toimivan, Harrison Fordin esittämän, poliisin sijasta. Ebertiä häiritsi myös poliisihahmon turhalta tuntuva sivujuoni, kun taas poliitikon leskeä ja amerikkalaista politiikkaa koskeva sivujuoni taustajuonittelijoineen oli hänestä kiinnostava. Ebert arvosti myös Hollywoodille harvinaista ratkaisua esittää republikaanipoliitikko kerrankin sympaattisena.
K-19 – The Widowmaker

K-19 – The Widowmaker () on vuonna 2002 valmistunut trilleri/draamaelokuva, joka kertoo yhdestä monista onnettomuuksista, joita K-19-niminen neuvostoliittolainen sukellusvene kohtasi. Elokuvan ohjasi Kathryn Bigelow ja Louis Nowran tarinaan perustuvan käsikirjoituksen kirjoitti Christopher Kyle.
Elokuvan teko maksoi 100 miljoonaa dollaria, mutta Yhdysvalloissa se tuotti vain 35 miljoonaa dollaria. National Geographic oli yksi elokuvan keskeisistä rahoittajista, mutta rahoitusta ei saatu suurilta elokuvastudioilta, mikä teki "K-19:stä" yhden kalleimmista riippumattomista elokuvatuotannoista. Elokuvaa kuvattiin Kanadassa, Islannissa ja Venäjällä.
Aidon "Hotel"-luokan sukellusveneen sijasta kuvauksia varten vuokrattiin tuolloin liikemies Jari Komulaisen omistuksessa ollut "Juliett"-luokan sukellusvene K-77, jota muokattiin paljon rooliinsa.
Murha Hollywoodissa

Murha Hollywoodissa () on vuonna 2003 valmistunut toimintakomedia, jonka pääosissa näyttelevät Harrison Ford ja Josh Hartnett. Elokuvan ohjasi Ron Shelton, joka myös Robert Souzan kanssa käsikirjoitti elokuvan.
Elokuva perustuu Robert Souzan omiin työkokemuksiin Los Angelesin poliisin (LAPD) rikostutkijana Hollywoodissa.
Kuntoutuskeskus Petrea

Kuntoutuskeskus Petrea oli Petrea Säätiön hallinnoima kuntoutuskeskus Turussa. Noin 4 000 asiakasta vuosittain vastaanottanut Petrea tarjosi työikäisille sekä ammatillisen kuntoutuksen että lääkinnällisen kuntoutuksen palveluita.
Petrea oli aikaisemmin Kansaneläkelaitoksen (Kela) kuntoutustutkimuskeskus, josta muodostettiin Kelan sisäinen yhtiö Petrea. Vuoden 2007 alussa tuli voimaan laki, jolla sisäisen yhtiön irtain omaisuus, immateriaaliset oikeudet ja toiminta siirrettiin perustettavalle Petrea Säätiölle, jonka pääomaksi Kela lahjoitti 2 miljoonaa euroa. Petrean kiinteistö Turun Luolavuoressa oli kuitenkin Kelan omistuksessa.
Petrean toimitusjohtaja oli Päivi Dahl.
Turun kaupungin rakennus- ja lupalautakunta myönsi toukokuussa 2025 purkuluvan tyhjillään jonkin aikaa olleelle Petrean rakennukselle.
Petrea-nimi tulee kunnallisneuvos Gustav Albert Petreliukselta, joka oli tunnettu turkulainen hyväntekijä. Hänen mukaansa on nimetty myös Petreliuksen alue.
Kansaneläkelaitoksen Kuntoutustutkimuskeskus valmistui vuonna 1972 ja sitä laajennettiin hallintosiivellä ja kirjastolla, laajennus valmistui 1981. Rakennuksen suunnitteli professori Aarne Ehojoki ja sen puutarha-alueet maisema-arkkitehti Maj-Lis Rosenbröijer. Turun kaupunginmuseon mielestä rakennus oli säilyttämisen arvoinen, koska se oli lajissaan ainutlaatuinen Suomessa. Rakennuskokonaisuus oli laaja, mutta se sulautui puustoisella tontilla maisemaan melkein huomaamattomaksi. Tyhjänä ollut rakennus kärsi mittavasta ilkivallasta.
Mario Martínez Rubio

Mario Martínez Rubio yleensä vain Mario (s. 25. maaliskuuta 1985, Soria, Espanja) on espanjalainen jalkapalloilija. Hän on pelipaikaltaan keskikenttäpelaaja.
Mario on kotikaupunkinsa seuran CD Numancian kasvatteja. Kaudella 2007-2008 Mario pelasi edustusjoukkueessa 33 ottelua ja teki niissä kolme maalia, kun kauden päätteeksi Numancia nousi kolmen vuoden tauon jälkeen takaisin Espanjan pääsarjaan.
31. elokuuta 2008 sarjakauden avauskierroksella FC Barcelonaa vastaan Mario teki ottelun ainoan maalin, ja tällä maalilla Numancia lopulta voitti ottelun 1-0.
Ernie Harwell

William Ernest ”Ernie” Harwell (25. tammikuuta 1918 – 4. toukokuuta 2010) oli yhdysvaltalainen urheiluselostaja. Hänet muistetaan erityisesti baseball-joukkue Detroit Tigersien otteluiden selostajana.
Ennen tuloaan Detroit Tigersien vakioselostajaksi vuonna 1960, Harwell oli selostanut muun muassa Brooklyn Dodgersien, New York Giantsien ja Baltimore Oriolesin otteluja. Tigersien otteluja hän selosti eläkkeelle jäämiseensä asti vuonna 2002, lukuun ottamatta vuotta 1992, jolloin hänet korvattiin nuoremmalla selostajalla, mutta jouduttiin ottamaan yleisön vaatimuksesta takaisin seuraavana vuonna.
Ernie Harwell nimettiin Radio Hall of Fameen vuonna 1998.
Koronas-Foton

Koronas-Foton, tunnetaan myös nimellä Coronas-Photon on Venäjän avaruusjärjestön 30. tammikuuta 2009 Plesetskin kosmodromilta laukaistu Aurinkoa tutkiva tiedesatelliitti. Sen toiminta päättyi vuoden 2009 lopussa joko paristo- tai tietoliikennevaurioon.
Satelliitti kuuluu Koronas-satelliittien sarjaan – Coronas-akronyymi kertoo avaruuslennon luonteesta: Complex Orbital Observations Near-Earth of Activity of the Sun. Sarjan kaksi aiempaa satelliittia, Koronas-I ja Koronas-F laukaistiin vuosina 1994 ja 2001.
Koronas-Foton tutkii vapaan energian kertymistä ja muuntumista auringon kaasukehässä. Se tutkii auringon alimyrskyjä ja auringon aktiivisuuden ja Maan kohtaamien magneettisten myrskyjen välistä korrelaatiota. Se mittaa energiahiukkasia, joita syntyy auringon purkauksissa. Mittausalue yltää ultravioletista gammasäteilyyn. Satelliitin toiminta-aika on vähintään kolme vuotta.
Satelliitti painaa noin 1 900 kg. Sen rakensi moskovalainen, Roskosmosiin kuuluva Yleisvenäläinen elektromekaniikan tutkimusinstituutti (Фгуп «Нпп Внииэм»). Satelliitin tiedelaitteet toteutti Kansallisen ydintutkimuskorkeakoulun Astrofysiikan instituutti (Иаф Мифи), Ukraina ja Intia. Juri Kotov toimii Koronas-Fotonin päätutkijana. Satelliitti on osa kansainvälistä "International Living With a Star"-ohjelmaa.
Hamburg Freezers

Hamburg Freezers oli vuonna 2002 perustettu saksalainen jääkiekkoseura. Joukkueen paras sijoitus Saksan DEL-liigassa on vuodelta 2004, jolloin joukkue saavutti pronssia. Joukkue toimi ennen vuotta 2002 Münchenissä nimellä München Barons. Hamburg Freezersin kotiareenana toimiva Barclaycard Arena sijaitsee Bahrenfeldin kaupunginosassa Hampurissa. Toukokuussa 2016 Freezersin omistajatahona toimiva amerikkalainen Anschutz Entertainment Group ilmoitti ettei se hae lisenssiä alkavalle kaudelle ja lakkauttaa toiminnan taloudellisesti kannattamattomana.
Ribbe

Ribbe (myös ) on perinteinen norjalainen jouluruoka. Ribbe valmistetaan sian kyljestä, jossa on kamara mukana.
Historia.
Ruokalaji tunnetaan 1800-luvulta ensimmäisistä norjalaisista keittokirjoista. Tuolloin talonpoikaisperinteet suolatun ja kuivatun lihan käyttöön olivat muuttumassa ja raudan käyttö paistinuuneissa mahdollisti paremmin lihan uunikypsennyksen. Ruokalaji tunnetaan jo vuodelta 1831 peräisin olevassa, ensimmäisessä norjalaisessa Maren Elisabeth Bangin kokoamassa keittokirjassa nimellä "Ribbensteg".
Ribbe oli vierasvara- ja juhlaruokaa. Siitä tuli ajan myötä suosittu jouluruoka joko jouluaaton tai joulupäivien pöytään.
Valmistus.
Sika teurastettiin yleensä myöhäissyksyllä, jolloin kylmä ilma mahdollisti lihan säilymisen jouluun saakka ilman suolaustakin. Kylkiliha saatettiin myös upottaa suolanesteeseen ja liottaa ennen ruoanlaittoa.
Kylkiluut katkaistiin, ja lihaan hierottiin suolaa ja pippuria. Kylki paistetaan joko paistinuunissa tai paremman puutteessa pannulla. Paistotavat vaihtelivat esimerkiksi lisänesteen käyttämisen suhteen. Joskus liha saatettiin keittää ennen paistoa mureaksi.
Ruokalajia on tarjoiltu makkaran, medisterkakkujen ja perunan kera. Ribben oheen kuuluu usein kotona pantu olut tai viinaryyppy.
Guess

Guess (virallinen nimi Guess?, Inc., tuotteissa usein kirjoitettu muotoon GUESS?) on yhdysvaltalainen vaatealan yritys. Sen perustivat marokkolaissyntyiset Yhdysvaltoihin muuttaneet Marcianon veljekset Los Angelesissa vuonna 1981. Guessin tuotteisiin kuuluu vaatteiden ohella myös kelloja ja koruja. Yrityksellä on myös Marciano-vaatemerkki.
Guess tunnetaan erityisesti seksuaalisista mainoskampanjoistaan, joissa on käytetty muun muassa mustavalkoisia valokuvia tunnetuista malleista ja näyttelijöistä, kuten Claudia Schiffer, Valeria Mazza, Adriana Lima, Drew Barrymore, Anna Nicole Smith, Paris Hilton ja Jordan.
Yrityksen alku.
Guessin mainoskampanjat aloitettiin vuonna 1982, ja vuonna 1985 mainoksiin tuli mukaan yrityksen tavaramerkiksi noussut mustavalkoisuus. Mainokset ovat voittaneet lukuisia Clio-palkintoja. Niissä on ollut mukana useita laajalti tunnettuja supermalleja, joista monet nousivat kuuluisuuteen juuri mainoskampanjoiden kautta.
Nils Gyldenstolpe (vapaaherra)

Nils Gyldenstolpe (5. marraskuuta 1642 Turku – 4. toukokuuta 1709 Tukholma), vapaaherra ja kreivi, oli Ruotsin kuninkaan hovin palveluksessa ja menestynyt diplomaatti.
Nils Gyldenstolpen isä oli Turun akatemian rehtori Mikael Wexionius, aateloituna Gyldenstolpe (1650). Hänen äitinsä oli Susanna Crucimontana (1617–1669), joka oli Algutsbodan kirkkoherran, maisteri Nicolaus Svenonis Crucimontanuksen ja Magdalena Gripin tytär.
Nils Gyldenstolpe oli Knivstan pitäjän Noorin kreivi, Segerstan vapaaherra ja Lidingsnäsin, Raision Jaakkolan ja Paraisten Atun herra. Hän toimi lukuisissa Ruotsin kruunun viroissa muun muassa tuomarina, lähetystösihteerinä Kööpenhaminassa, lähettiläänä Haagissa, hovikanslerina, valtiopäivämiehenä, kansliapresidenttinä ja Lundin akatemian kanslerina.
Hänen ensimmäinen puolisonsa oli Christina Wärnschöld (1653–1672), toinen Margareta Ehrensteen (1659 Helsingør – 1721 Tukholma). Margareta Ehrensteenin kanssa heille syntyi ainakin neljä poikaa: Edvard Gyldenstolpe (1679–1709), Carl Adolf Gyldenstolpe (1681–1709), Gustaf Gyldenstolpe (kuoli lapsena) ja Ulrik Nils Gyldenstolpe (1689–1768). Hänen kaksi poikaansa kuoli Pultavan taistelussa hieman ennen isänsä kuolemaa.
Matti Äyräpään palkinto

Matti Äyräpään palkinto on Suomalaisen Lääkäriseura Duodecimin vuosittain jakama lääketieteen palkinto, jota pidetään arvostetuimpana kotimaisena lääketieteellisen tutkimuksen palkintona.
Palkinnon saaja pitää Matti Äyräpään luennon, joka aiemmin sijoittui jokavuotisen Lääkäripäivät-tapahtuman avajaisiin tammikuussa. Vuodesta 2019 lähtien ajakohdaksi on määritelty keväisin pidettävä Äyräpää-symposium. Luennon pitäjäksi valitaan menestyksellistä tutkimustyötä aktiivisesti tekevä suomalainen lääkäri. Duodecim antaa luennon pitäjälle tunnustusapurahan (20 000 euroa v. 2008) ja luento julkaistaan Aikakauskirja Duodecimissa. Luennon pitäjä valitaan Duodecim-seuran jäsenten ehdotusten pohjalta.
Palkinto on saanut nimensä lääkärin, hammaslääkärin ja Duodecimin ensimmäisen puheenjohtajan Matti Äyräpään mukaan.
Venäjän juhlapäivät

Venäjällä on runsaasti eri tapahtumille ja ammattialoille nimettyjä juhla- ja muistopäiviä.
Päivät on jaettu mm. valtiollisiin juhlapäiviin, kirkollisiin juhliin, muistopäiviin sekä eri ammattialojen juhlapäiviin.
Valtiollisia juhlia on kahdeksan, uusivuosi, joulu (7. tammikuuta), isänmaan puolustajan päivä, kansainvälinen naistenpäivä, vappu (Kevään ja työn juhla), voitonpäivä, kansallispäivä ja kansallisen yhtenäisyyden päivä. Nämä ovat samalla yleisiä vapaapäiviä, joita on yhteensä 12, koska muutamat niistä ovat kaksipäiväisiä. Jos juhlapäivä sattuu lauantaiksi tai sunnuntaiksi, on sitä seuraava arkipäivä vapaapäivä.
Vladimír Zábrodský

Vladimír Zábrodský (7. maaliskuuta 1923 Praha, Tšekkoslovakia – 20. maaliskuuta 2020) oli tšekkoslovakialainen jääkiekkoilija, joka pelasi maansa Extraliga-sarjassa. Hän saavutti hopeaa vuoden 1948 talviolympialaisissa ja voitti maailmanmestaruuden 1947 ja 1949. Hänet liitettiin Kansainvälisen jääkiekkoliiton Hall of Fameen 1997.
Päntäne

Päntäne (puhekielessä usein Päntälä) on yksi Kauhajoen kuudesta maarekisterikylästä. Kylä sijaitsee Kauhajoen länsiosassa, Kauhajoen keskustasta seututietä 663 lounaaseen eli Karijoen suuntaan. Kylän läpi virtaa etelästä kohti Kokonkylää erittäin eroosioherkkä ja mutkainen Päntäneenjoki. Kylä sijaitsee 128 metrin korkeudessa merenpinnasta.
Kylässä toimivia yhdistyksiä ovat Päntäneen kyläyhdistys, Päntäneen maa- ja kotitalousnaiset, Päntäneen metsästysseura ja Päntäneen Nuorisoseura. Kylässä toimii myös Lions Club Päntäne ja koulu, jossa on luokat 1.–6. Kylässä on ollut yksi ruokakauppa, joka joka sittemmin lopettanut toimintansa. Vuonna 1918 Päntäneelle perustettiin Maalaisliiton eli nykyisen Suomen Keskustan osasto.
Päntäneeltä on matkaa Puskankylään 4,2 kilometriä, Keturinkylään 2,5 kilometriä, Käyränkylään 3,3 kilometriä, Kyynyyn kolme kilometriä, Nirvankylään 3,2 kilometriä, Kauhajoen keskustaan 10,8 kilometriä ja Karijoen keskustaan 21 kilometriä.
Tunnettuihin päntäneläisiin kuuluu sieltä kotoisin oleva, Suomen kylätoiminnan isäksi mainittu aluetieteilijä Lauri Hautamäki.
Teologinen antropologia

Teologinen antropologia on teologian osa-alue, joka tutkii ihmiskuntaa sen suhteessa jumaluuteen. Teologinen tai kristillinen antropologia on systemaattisen teologian osa.
Kristillinen ihmiskäsitys eli kristillinen antropologia perustuu Raamattuun. Vanhan testamentin mukaan Jumala loi ihmisen omaksi kuvakseen. Kristinuskon mukaan ihminen on hengen ja ruumiin ykseys.
Vigilia (Rautavaara)

Vigilia on Einojuhani Rautavaaran vuonna 1971 valmistunut "Pyhän Johannes Kastajan muistolle" omistettu ortodoksinen kirkkomusiikkiteos sekakuorolle ja laulusolisteille. Teos on toistaiseksi ainoa suomalaisen säveltäjän säveltämä vigilia. Kyseessä oli alun perin Helsingin Juhlaviikkojen ja Suomen Ortodoksisen Kirkon tilausteos, ja se sai kantaesityksensä jumalanpalveluksen yhteydessä Uspenskin katedraalissa Helsingissä. Vuonna 1997 Rautavaara laati "Vigiliasta" lyhennetyn version konserttikäyttöä varten. Vuoden 1997 versiosta tehtiin myös englanninkielinen käännös ulkomaisia kuoroja varten. 
Rautavaara pyrki "Vigiliassa" irrottautumaan ortodoksisen kirkon jumalanpalvelusmusiikiksi vakiintuneesta 1800-luvun romanttisesti sävyttyneestä kirkkolauluperinteestä ja halusi lähestyä uskonnollista tekstiä arkaaisemmasta, bysanttilaisesta näkökulmasta. Sanomaa tehostaakseen Rautavaara sulautti teokseensa myös modernista kuorokirjallisuudesta tuttuja tehokeinoja, kuten kuiskausääniä ja mikrointervalleja. Teoksen yleissävy on kuitenkin harras, ja siinä on voimakas mystinen tunnelmalataus. 
Lauluteknisen haastavuuden takia "Vigiliaa" kuullaan vain harvoin jumalanpalveluksissa tavallisten kirkkokuorojen esittämänä, mutta teosta on kuultu runsaasti ympäri maailmaa sekä koti- että ulkomaisten ammattikuorojen ohjelmistossa. Radion kamarikuoro levytti teoksen säveltäjän 70-vuotispäivien yhteydessä vuonna 1998, ja kotimaiset musiikkikriitikot valitsivat levytyksen vuoden kuorolevyksi.
"Vigilia" esitettiin pitkän tauon jälkeen vuonna 2011 osana Helsingin Juhlaviikkojen ohjelmaa.
Tatjanan päivä

Tatjanan päivä eli opiskelijoiden päivä on Venäjällä 25. tammikuuta vietettävä juhlapäivä.
Tatjanan päivänä vuonna 1755 keisarinna Elisabet allekirjoitti ukaasin Moskovan yliopiston perustamisesta. Muistopäivä oli vielä tuolloin juliaanisen kalenterin mukaan 12. tammikuuta, gregoriaanisen kalenterin mukaan 23. tammikuuta. Pyhä Tatiana oli Roomassa kolmannella vuosisadalla vaikuttanut marttyyri, joka on opiskelijoiden suojelupyhimys. Nykyisinkin Moskovan valtionyliopistossa on Pyhän Tatjanan kirkko.
1860-luvulla Tatjanan päivästä tuli epävirallinen opiskelijoiden päivä, jota vietettiin riehakkaasti. Samana päivänä alkoi opiskelijoiden talviloma. Tatjanan päivänä poliisi ei vienyt päihtyneitä opiskelijoita putkaan.
Bolševikit kielsivät päivän vieton 1917 ylenmääräisen raisuna, mutta se on nykyisin elvytetty ja sitä vietetään samalla tavoin kuin ennenkin.
Fargo-Moorhead

Fargo-Moorhead on nimitys metropolialueelle, joka on muodostunut Pohjois-Dakotan suurimman kaupungin Fargon ja Minnesotan kaupungin Moorheadin yhteenkasvaneelle ympäristölle. Alue sijaitsee osavaltioiden rajana toimivan Red Riverin molemmilla puolilla, ja yhteensä alueella asuu 174 367 ihmistä (2000).
Fargo-Moorheadiin kuuluvat piirikunnat Cass ja Clay. Muita merkittäviä keskuksia ovat kaupungit West Fargo ja Dilworth. Yhteenkasvanut alue muodostaa oman talous- ja palvelualueensa, jonka asukkaat kulkevat jokapäiväisessä elämässään kaupungista toiseen.
Vuonna 1977 valmistui Red Riverin ylittävä, Michael Gravesin suunnittelema Fargo-Moorheadin ”kulttuurisilta”, joka tarjoaa samalla tilat kaupunkien yhteiselle taidemuseolle osana molemmin puolen jokea sijaitsevaa kulttuurikeskusta.
Venus Terzo

Venus Terzo (s. 17. lokakuuta 1967 Montréal, Québec) on kanadalainen Leo-palkittu näyttelijä. Hän on näytellyt muun muassa televisiosarjassa "Da Vincin murhatutkimukset", sekä sen spin-off sarjassa "Da Vinci's City Hall". Näytelmäroolien ohella Terzo on tehnyt useita äänirooleja televisioon ja on lainannut ääntään animaatioihin, kuten "Ranma ½, Super He-Man, Beast Machines, " ja "Ihmeneloset".
Dan Ingram

Dan Ingram (7. syyskuuta 1934 Oceanside, New York – 24. kesäkuuta 2018) oli yhdysvaltalainen DJ.
Ingram aloitti uransa pienillä asemilla New Yorkin osavaltion ja Connecticutin alueilla, kunnes siirtyi KBOX-asemalle Dallasiin ja sieltä WIL-asemalle St. Louisiin. New Yorkiin hän palasi vuonna 1961 WABC-asemalle, jolla hän oli seuraavan 21 vuoden ajan. Sen jälkeen Ingram teki CBS:lle "Top 40 Satellite Survey" -ohjelmaa. Vuonna 1991 hän siirtyi WCBS-FM asemalla, jolla toimi eläkkeelle jäämiseensä vuoteen 2003 asti.
Dan Ingram nimettiin Radio Hall of Fameen vuonna 2007.
Kemiallisten aseiden kieltojärjestö

Kemiallisten aseiden kieltojärjestö (OPCW) on yhteistyössä YK:n kanssa toimiva järjestö, joka valvoo vuonna 1993 allekirjoitetun Kemiallisten aseiden kieltosopimuksen noudattamista. Järjestölle myönnettiin vuoden 2013 Nobelin rauhanpalkinto.
Järjestön päämaja on Haagissa. Sen jäseninä on 185 valtiota, jotka edustavat yhteensä 98 % maailman väestöstä. Toimintansa aikana järjestö on suorittanut yhteensä yli 3 500 tarkastuskäyntiä tehtaisiin ja asevarikoille.
Sopimuksen on ratifioinut 180 valtiota ja allekirjoittanut kaksi valtiota. Sopimuksen ulkopuolella on neljä valtiota.
Koskenkylä (Kauhajoki)

Koskenkylä on kylä Kauhajoen keskiosassa, Kauhajoen keskustasta kaakkoon. Kylä sijaitsee kantatien 44 ja pohjois-eteläsuunnassa virtaavan Kauhajoen varrella. Kauhajoessa on Koskenkylän kohdalla vanha myllypato, jolla on maisemallista arvoa. Kylässä on toiminut aikoinaan myös Koskenkylän koulu, jossa 19. lokakuuta 1918 perustettiin Kauhajoen opettajayhdistys.
Koskenkylästä on matkaa Kauhajoen keskustaan 3,8 kilometriä, Heikkilänkylään 1,3 kilometriä, Havuskylään 1,5 kilometriä ja Panulaan kolme kilometriä.
Kauhajoen kapinaa seuranneiden kostotoimenpiteiden aikana 11. heinäkuuta 1808 venäläisen kenraali Vasili Orlov-Denisovin kasakat polttivat Koskenkylän ja läheisen Panulan alueen lähes kaikki torpat ja talot.
14. tammikuuta 2000 54-vuotias kauhajokinen mies räjäytti suuren määrän räjähteitä Koskenkylässä, Kauhajoen rannassa, Harikko Oy:n kohdalla. Harikko Oy on Suomen Isänmaallisen Kansanliikkeen puheenjohtaja Matti Järviharjun omistuksessa. Räjähdyksen seurauksena lähialueen talot vavahtelivat ja ikkunoita rikkoutui. Räjähdys oli Järviharjun mukaan suunnattu häntä vastaan. Vuoden 1999 lopussa Järviharjun Aikalajärven rannassa sijainnut loma-asunto joutui pommi-iskun kohteeksi.
Biellan maakunta

Biellan maakunta () on maakunta Piemonten hallintoalueella Luoteis-Italiassa.
Biellan maakunnan pinta-ala on 913 km2 ja asukasluku vajaat 180 000. Maakunta muodostuu 79 kunnasta, ja sen pääkaupunki on Biella.
Biellan maakunta perustettiin vuonna 1992.
Suurimmat kunnat.
Biellan maakunnan väkiluvultaan suurimmat kunnat ovat (31.12.2015):
Drangedal

Drangedal on Norjan kunta Telemarkin läänissä. Se koostuu Tørdalin ja Drangedalin kylistä. Hallinnollinen keskus on Prestestranda. Kunnan alueella sijaitsevat Tøkke-järvi sekä talviurheilukeskus Gautefall. Kunta rajoittuu Gjerstadiin Itä-Agderin läänissä, Nissedaliin lännessä, Kviteseidiin pohjoisessa, Nomeen koillisessa, Skieniin idässä sekä Bambleen ja Kragerøön etelässä. Kunnan korkein kohta "Fagerliheia" sijaitsee 911 metriä merenpinnan yläpuolella. Pääelinkeinot ovat maa- ja metsätalous, pienteollisuus, matkailu ja liikenne. Vuoden 2022 alussa kunnassa oli 4 093 asukasta.
Berliinin lentoasema (täsmennyssivu)

Berliinin lentoasema voi tarkoittaa seuraavia lentoasemia:
Kirsten Williamson

Kirsten Williamson on kanadalainen näyttelijä, joka on näytellyt televisiossa 1990-luvulta lähtien useissa televisiosarjoissa ja elokuvissa, kuten "Vaarallinen lento", "Äärirajoilla", "Menneisyyden lapsi", "Tähtiportti", "Mies vailla nimeä", "Taken", "Da Vincin murhatutkimukset", "Smallville", "L-koodi" ja "Stargate Continuum". Hän on tehnyt myös kaksi ääniroolia animaatioon, joista toinen on Williamsonin pisimpään kestänyt rooli vuosien 2000–2003 aikana.
Sub7

Sub7 on haittaohjelma, joka tunnetaan myös nimellä Subseven. Ohjelma on takaoven avaava troijalainen. Sitä käytetään pääosin aiheuttamaan ilkivaltaa, kuten piilottamaan osoittimen, muuttamaan järjestelmän asetuksia tai lataamaan pornografisia nettisivustoja. Kuitenkin sitä voidaan käyttää myös rikollisiin toimiin, kuten varastamaan luottokortin tietoja käyttäen näppäimen painallusten kaappaajaa. Sen nimi on keksitty kääntämällä Netbusin nimi toisinpäin ("suBteN") ja vaihtamalla "ten", eli kymmenen sanaan "seven" eli seitsemään.
Sub7 troijalaisen pysäyttää yleensä virustorjuntaohjelma tai palomuuri. Kuitenkin, jos ohjelma on pakattu .zip arkistoon, jotkin vanhat virustorjuntaohjelmat eivät osaa tarkastaa tiedostoja .zip arkistojen sisällä, mutta uusimpien ohjelmien myötä tästä on tullut pienempi ongelma.
Sen on alun perin suunnitellut henkilö joka tunnetaan nimellä "mobman". Hänen olinpaikastaan ei ole tietoa. Hänen on huhuttu joko olevan kuollut, tai kyllästynyt projektin jatkamiseen. Projektia ei ole päivitetty aikoihin millään tavalla. Nettisivustoa ei ole päivitetty pitkään aikaan (viimeksi huhtikuussa 2004), kunnes yhtäkkiä sivustolle ilmestyi uutisviesti huhtikuun 6. päivä, vuonna 2006. Uutiset eivät olleet mobmanilta itseltään, vaan jonkun joka on nimen "Lat" takana.
Kuten muutkin takaoven avaavat ohjelmat, Sub 7 paketin mukaan on varustettu palvelin ja asiakasohjelma. Palvelinohjelma on se, joka uhrin täytyy suorittaa altistuakseen Sub7 uhalle, ja asiakas on graafisella käyttöliittymällä varustettu ohjelma, jonka asiakas suorittaa omalla tietokoneellansa kontrolloidakseen uhrin tietokonetta. Sub7 antaa hakkeroijan asettaa uhrin tietokoneelle pääsalasanan, jonka jälkeen muut hakkeroijat eivät pysty hallitsemaan uhrin tietokonetta. Käytännössä katsoen siis pääsalasanan avulla asiakas voi omistaa uhrin tietokoneen.
Sub7:ssä on enemmän ominaisuuksia kuin Netbus-ohjelmassa (mm. Webkameran kaappausominaisuus ja käyttäjäystävällinen rekisterieditori). Sub7 on myös hieman vakaampi kuin Netbus.
Jotkut versiot asiakasohjelmasta sisältävät "Hard Drive Killer Pro" koodin, joka on tarkoitettu tuhoamaan Sub7:n ohjelmoijan vihollisen kiintolevy. Koodi selvittää onko tietokoneella ICQ asennettuna, ja jos sen käyttäjätunnus vastaa tiettyä ID:tä (7889118, Sean Hamiltonin, kilpailevan troijalaiskehittelijän ID), ohjelma tuhoaa kiintolevyn. On huhuttu, että näin myös kävi.
Formula 2 -kausi 2009

Formula 2 -kausi 2009 oli FIA Formula Two Championship -sarjan ensimmäinen kausi FIA:n käynnistettyä Formula 2 -luokan kilpailut uudelleen. Sarjassa kilpaili 25 kuljettajaa. Eurosport 2 näytti kaikki osakilpailut suorana.
Kautta varjosti Brands Hatchissä 19.7. sattunut Henry Surteesin kohtalokas onnettomuus. Jack Clarken ulosajon seurauksena tämän autosta irtosi takapyörä, joka lähti pomppimaan radalle ja osui suoraan Surteesin päähän. Surtees menetti tajuntansa ja ajoi seuraavassa mutkassa päin reunakaidetta. Hän kuoli myöhemmin samana päivänä sairaalassa päähänsä saamiinsa vammoihin.
Sarjan mestaruuden voitti espanjalainen Andy Soucek, toiseksi sijoittui kanadalainen Robert Wickens ja kolmanneksi venäläinen Mihail Aljošin.
Kilpailuviikonloppu.
Kilpailuviikonloppuun kuuluu kuusi eri ajotapahtumaa:
Toisen kilpailun pakollista varikkokäyntiä on perusteltu sillä, että Formula 1 -luokassa varikkokäynnit ovat suuressa roolissa, ja näin kuljettajien on hyvä saada kokemusta mm. varikon sisääntulo- ja ulosmenokierroksista. Varikolla auton oltava pysähdyksissä vähintään 10 sekuntia. Tänä aikana autoon voidaan tehdä kuljettajan haluamia muutoksia, esimerkiksi vaihtaa renkaat. Auton tankkaaminen on kuitenkin kiellettyä. Kuljettaja saa itse valita, milloin tulee pysähdyksensä tekemään. Varikolle ei saa kuitenkaan tulla ennen kuin vähintään kaksi kierrosta kilpailusta on ajettu, eikä turva-auton ollessa radalla.
Telegonos

Telegonos () oli kreikkalaisessa mytologiassa Odysseuksen nuorin poika, joka syntyi suhteesta Kirken kanssa.
Telegonoksen vartuttua nuorukaiseksi Kirke lähetti hänet etsimään Odysseuksen, joka oli tällöin jo palannut takaisin Ithakaan Troijan sodasta. Myrsky heitti hänen aluksensa Ithakan rannikolle, mutta luullen saapunneensa Kerkyraan Telegonos alkoi rosvota pelloilta viljaa nälkäänsä. Kun Odysseus ja hänen vanhin poikansa Telemakhos kuulivat ryöstelijästä, he lähtivät taistelemaan tätä vastaan. Telegonos surmasi taistelussa keihäällään isänsä tätä tunnistamatta.
Pallas Athenen käskystä Telegonos lähti yhdessä Telemakhoksen ja Penelopen kanssa viemään isänsä ruumista Aiaiaan Kirken luokse, jossa hän hautasi isänsä ja nai Penelopen. Tämän kanssa hän sai pojan, Italoksen.
Italiassa Telegonosta pidettiin Tusculumin ja Praenesten kaupunkien perustajana.
Päärnäspää

Päärnäspää, joissain lähteissä "Pärnäspää", on kylä Kemiön saaren pohjoispäässä Halikon kunnassa. Kylä on asukasluvultaan pieni, Päärnäspään talonpoikaiskartanon lisäksi kylässä on muutama asuintalo. Merenrannalle sen sijaan on rakennettu useita kesämökkejä. Angelniemen hautausmaa sijaitsee Päärnäspään alueella.
Päärnäspää on ollut niin sanottu suomalaisen vero-oikeuden kylä, mistä on päätelty, että se on ollut olemassa jo ainakin 1300-luvulla. Päärnäspää siirtyi monen muun halikkolaisen kylän tavoin 1520-luvulla Naantalin luostarin omistukseen, josta se on myöhemmin peruutuksissa jälleen itsenäistynyt. Tila on ollut vauras, sillä se on toiminut armeijan ratsutilana 1700-luvulla, ja tilan omistajan mainitaan olleen huomattavan rikas 1800-luvulle tultaessa. Nykyinen Päärnäspään päärakennus on rakennettu 1800-luvun alkupuolella ja edustaa empiretyyliä.
Päärnäspään maastolle ovat ominaisia korkeat metsäiset mäet, joiden väliin jäävät laaksot ovat viljeltyjä. Kylän eteläosissa mäkien väleissä on suota. Pohjoisessa Päärnäspää rajoittuu Kokkilanselkään.
Murray Kaufman

Murray "the K" Kaufman (4. helmikuuta 1922 – 21. helmikuuta 1982) oli yhdysvaltalainen DJ.
Radiouransa Kaufman aloitti 1953 WMCA-asemalla New Yorkissa, jonne hän aluksi teki myöhäisillan haastatteluohjelmaa, kunnes hän sai oman yöohjelmansa. Vuonna 1958 hän siirtyi WINS-asemalle "Swingin’ Soiree" -ohjelman isännäksi. Vuotta myöhemmin hän sai Alan Freedin ohjelmapaikan ja tuli pian New Yorkin suosituimmaksi DJ:ksi. 1965 Kaufman siirtyi WOR-FM:lle, jolta edelleen vuonna 1969 NBC:n "Monitor" -ohjelman isännäksi, jota tehtävää hän hoiti vuoteen 1971. Sen jälkeen hän siirtyi Kaliforniaan isännöimään syndikoitua "Soundtrack of the '60s" -ohjelmaa, mutta joutui terveyssyistä luopumaan jo vuoden jälkeen.
Murray Kaufman nimettiin Radio Hall of Fameen vuonna 1997.
Soili Markkanen

Soili Marjatta Markkanen (s. 24. elokuuta 1946 Rautalampi) on suomalainen näyttelijä. Markkanen kävi Suomen Teatterikoulun 1965–1968. Hän on näytellyt Kuopion kaupunginteatterissa vuosina 1976–1981 ja Tampereen Työväen Teatterissa vuodesta 1985.
Veronica Palm

Veronica Palm (s. 1. helmikuuta 1973) on ruotsalainen poliitikko. Hän edustaa sosiaalidemokraatteja ja istui valtiopäivillä vuosina 2002–2015.
Palm oli lokakuusta 1998 heinäkuuhun 1999 Euroopan parlamentin jäsen. Hän nousi parlamenttiin Birgitta Ahlqvistin varaedustajana Ahlqvistin palattua valtiopäiväedustajaksi. Palm oli naisten oikeuksien valiokunnan jäsen 19. lokakuuta 1998 – 19. heinäkuuta 1999 ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan varapuheenjohtaja 28. lokakuuta 1998 – 19. heinäkuuta 1999. Syksyn 2002 valtiopäivävaaleissa hänet valittiin ensimmäisen kerran Ruotsin valtiopäivien jäseneksi ja syyskuun 2006 vaaleissa hänet valittiin jatkokaudelle. Hän edustaa Tukholman kunnan vaalipiiriä. Helmikuusta 2008 alkaen Palm on ollut valtiopäivien sosiaalivakuutusvaliokunnan varapuheenjohtaja Tomas Enerothin siirryttyä elinkeinovaliokunnan varapuheenjohtajaksi. Aiemmin hän oli varsinaisena jäsenenä ulkoasiainvaliokunnassa.
Palmilla on lastenhoitajan koulutus vuodelta 1991 ja hän teki päiväkotityötä Linköpingin kunnassa vuoteen 1996. Vuonna 1996 hän työskenteli lyhyen aikaa Ruotsin valtiovarainministeriön ja vuosina 1996–1998 Ruotsin ammattiliittojen keskusjärjestön LO:n palveluksessa. Vuodesta 1999 vuoteen 2002 hän teki kansalaisjärjestötyötä Tukholmassa.
Palm on naimisissa tukholmalaisen kunnallispoliitikon Roger Mogertin kanssa. Heillä on kolme lasta, kaikki tyttäriä.
Huiluvaris

Huiluvaris ("Cracticus torquatus") on laajalla alueella Australiassa elävä leijuihin kuuluva varpuslintu.
Tunnistaminen.
Huiluvaris on kooltaan noin 24–30 cm, naaraat ovat yleensä hieman koiraita pienikokoisempia. Huiluvariksen pää ja selkä ovat mustat lukuun ottamatta niskan ja kaulan ohutta valkeaa juovaa. Lajin siivet ovat harmaat, vatsa on valkoinen. Suurikokoinen ja koukkupäinen nokka on harmaa. Huiluvariksen taidokas laulu koostuu vihellyksistä ja matkimisista
Elinympäristö.
Huiluvarikset elävät Queenslandista eteläisen Australian kautta Pohjois-Australiaan ulottuvalla vyöhykkeellä, mutta eristäytyneet populaatiot elävät myös Tasmaniassa ja Kimberleyssä. Lajia tavataan metsissä, ja se on sopeutunut myös kaupunkielämään. Sisämaassa huiluvarikset yleensä elävät hieman tiheämmissä metsissä kuin rannikkoseuduilla.
Ravinto ja lisääntyminen.
Huiluvarikset ovat aggressiivisia saalistajia. Ravintonaan ne käyttävät lintuja, liskoja ja hyönteisiä. Saalistus tapahtuu pääasiallisesti maasta. Huiluvariksilla on myös tapana varastoida ruokaa puiden oksille.
Lajin pesimäkausi kestää heinäkuusta tammikuuhun. Maljamainen pesä tehdään ruohoista ja oksista. Naaras munii 3–5 munaa, joista poikaset kuoriutuvat parinkymmenen päivän kuluttua. Kuoriuduttuaan poikaset viipyvät pesässä vielä noin kuukauden. Nuoret yksilöt yleensä jäävät auttamaan seuraavien pesueiden hoidossa.
Transkaakko

Transkaakko on vuonna 1995 perustettu turkulainen yhtye. Se soittaa melodista ja tummanpuhuvaa musiikkia, jossa on vaikutteita rockista, Balkanin alueen rytmeistä ja pohjoisesta kansanmusiikista. Transkaakko on julkaissut viisi albumia ja kaksi EP:tä. Yhtyettä edelsi 1980-luvulla perustettu Balkanin Juhla, joka soitti Kaakkois-Euroopan ja Lähi-idän kansanmusiikkia.
Kokoonpano.
Aiemmin yhtyeeseen kuului muun muassa kitaristi Pentti Dassum (1996–1998, 1999–2007).
Périgueux

Périgueux [peʁiɡø] on kaupunki Ranskassa. Se on Dordognen departementin prefektuuri, eli pääkaupunki, Uuden-Akvitanian alueella "(région)".
Kaupungin asukkaista käytetään ranskaksi nimitystä "Pétrocoriens".
Näyttelijä Simone Mareuil on kotoisin Périgueux'stä.
Ferdinand Heine junior

Ferdinand Heine junior (9. lokakuuta 1840 Halberstadt – 12. helmikuuta 1920 Hadmersleben) oli saksalainen kasvi- ja lintutieteilijä.
Fredinand Heinen isä oli ornitologi Ferdinand Heine senior. Saksalainen ornitologi Jean Cabanis oli myös nuoremman Heinen esikuvana. Heine opiskeli eläintiedettä Heidelbergin yliopistossa.
Heine junior nimesi muun muassa valkovatsa-arattien suvun "Pionites" sekä joitakin alalajeja.
Amerikanpunamänty

Amerikanpunamänty ("Pinus resinosa") on mäntyjen sukuun ja mäntykasvien heimoon kuuluva puu. Sitä kasvaa Pohjois-Amerikan koillisosassa. Se on yksi Yhdysvaltojen ja Kanadan eniten istutetuista puista.
Amerikanpunamänty kasvaa 20–35 metriä korkeaksi. Kaarna on vanhan puun alaosassa harmahtava ja muodostaa kilpiä, ylhäältä se on punertava ja hilseilevä. Puun kasvaessa sen alaoksat kuolevat ja putoavat pois. Neulaset ovat 12–18 mm pitkiä ja kasvavat kaksittain.